伏日陪府公侍御登四望亭分韻得四字
作者：喻良能
朝代：宋

paragraphs: 危亭壓層城，是中有佳致。
面面看江山，水雲自相媚。
使君暇日登，火老金正穉。
杯盤瑩無塵，笑語清有味。
快風千里來，暑氣三舍避。
賦詩紅蓮幕，煎茶白衣吏。
詼諧想割肉，摇扇笑疼臂。
樂事古云少，能并今有四。
茲游峴山同，千古知姓字。
吾輩亦何爲，雖駑猶附驥。